MOL-MULK SUG‘URTASI VA UZOQ MUDDATLI HAYOT SUG‘URTASIGA OID SUG‘URTA MUKOFOTLARI YuZASIDAN YuRIDIK ShAXSLARNING DAROMAD (FOYDA) SOLIG‘I VA JISMONIY ShAXSLARNING DAROMAD SOLIG‘I BO‘YIChA IMTIYOZLAR BERISh TARTIBI TO‘G‘RISIDA NIZOMNI TASDIQLASh HAQIDA

O‘zbekiston Respublikasi Soliq kodeksi, O‘zbekiston Respublikasi “Davlat soliq xizmati to‘g‘risida”gi Qonunining 7-moddasi, O‘zbekiston Respublikasi “Sug‘urta faoliyati to‘g‘risida”gi Qonunining 10-moddasi va O‘zbekiston Respublikasi Prezidentining 2007-yil 10-apreldagi “Sug‘urta xizmatlari bozorini yanada isloh qilish va rivojlantirish chora-tadbirlari to‘g‘risida”gi PQ-618-sonli qaroriga muvofiq qaror qilamiz:
 1. Mol-mulk sug‘urtasi va uzoq muddatli hayot sug‘urtasiga oid sug‘urta mukofotlari yuzasidan yuridik shaxslarning daromad (foyda) solig‘i va jismoniy shaxslarning daromad solig‘i bo‘yicha imtiyozlar berish tartibi to‘g‘risida nizom ilovaga muvofiq tasdiqlansin.
 2. Ushbu qaror O‘zbekiston Respublikasi Adliya vazirligida davlat ro‘yxatiga olingan vaqtdan boshlab, o‘n kun o‘tgandan keyin kuchga kiradi.
 Mazkur Nizom O‘zbekiston Respublikasi Prezidentining 2007-yil 10-apreldagi “Sug‘urta xizmatlari bozorini yanada isloh qilish va rivojlantirish chora-tadbirlari to‘g‘risida”gi PQ-618-sonli qaroriga (O‘zbekiston Respublikasi qonun hujjatlari to‘plami, 2007-yil, 15-son, 158-modda) muvofiq mol-mulk sug‘urtasi va uzoq muddatli hayot sug‘urtasiga oid sug‘urta mukofotlari bo‘yicha soliq imtiyozlarini berish tartibini belgilaydi.
 1. Ushbu Nizomda foydalaniladigan tushunchalar:
 “sug‘urta mukofoti” — sug‘urta shartnomasida belgilangan muddat va tartibda sug‘urta qildiruvchi (naf oluvchi) sug‘urtalovchiga to‘lashi shart bo‘lgan sug‘urta haqi;
 “mol-mulk sug‘urtasi shartnomasi” — sug‘urta shartnomasi bo‘lib, unga ko‘ra bir taraf (sug‘urtalovchi) shartnomada shartlashilgan haq (sug‘urta mukofoti) evaziga shartnomada nazarda tutilgan voqea (sug‘urta hodisasi) sodir bo‘lganda boshqa tarafga (sug‘urta qildiruvchiga) yoki shartnoma qaysi shaxsning foydasiga tuzilgan bo‘lsa, o‘sha shaxsga (naf oluvchiga) bu hodisa oqibatida sug‘urtalangan mulkka yetkazilgan zararni yoxud sug‘urta qildiruvchining boshqa mulkiy manfaatlari bilan bog‘liq zararni shartnomada belgilangan summa (sug‘urta puli) doirasida to‘lash (sug‘urta tovoni to‘lash) majburiyatini oladi.
 “uzoq muddatli hayot sug‘urtasi shartnomasi” — sug‘urta shartnomasi bo‘lib, unga muvofiq bir taraf (sug‘urtalovchi) boshqa taraf (sug‘urta qildiruvchi) to‘laydigan, shartnomada shartlashilgan haq (sug‘urta mukofoti) evaziga sug‘urta qildiruvchining o‘zining yoxud shartnomada ko‘rsatilgan boshqa fuqaro (sug‘urtalangan shaxs)ning hayoti yoki sog‘lig‘iga zarar yetkazilgan, u muayyan yoshga to‘lgan yoki uning hayotida shartnomada nazarda tutilgan boshqa voqea (sug‘urta hodisasi) yuz bergan hollarda shartnomada shartlashilgan pulni (sug‘urta pulini) bir yo‘la yoki vaqti-vaqti bilan to‘lab turish majburiyatini oladi.
 “sug‘ura polisi” — sug‘urta shartnomasining imzolanganligini va sug‘urta shartnomasiga muvofiq sug‘urtalovchining sug‘urta qoplamasini to‘lash bo‘yicha majburiyatining kuchga kirganligini tasdiqlovchi va sug‘urta mukofoti to‘langandan so‘ng sug‘urtalovchi tomonidan sug‘urta qildiruvchiga beriladigan hujjat (shahodatnoma, sertifikat, kvitansiya).
 2. Yuqorida ko‘rsatilgan qaror asosida belgilangan soliq imtiyozlaridan foydalanish huquqini beruvchi asos bo‘lib sug‘urta polisi hisoblanadi.
 3. Yuridik shaxs (mulkdor, xo‘jalik yuritish yoki operativ boshqarish huquqining subyekti) tomonidan mol-mulkni sug‘urtalash shartnomasi bo‘yicha to‘langan sug‘urta mukofoti summasi, shuningdek, o‘z xodimlarining hayotini uzoq muddatli sug‘urtalash shartnomasi bo‘yicha to‘langan sug‘urta mukofotlari summasi jami daromaddan chegiriladi. 
 4. Yuridik shaxs tomonidan (xodimlar kategoriyasiga kirmaydigan) boshqa shaxslarning hayotini uzoq muddatli sug‘urtalash shartnomasi bo‘yicha to‘langan sug‘urta mukofotlari summasi, daromad (foyda) solig‘ini hisoblashda jami daromaddan chegirilmaydi.
 5. Yuridik shaxs tomonidan o‘z xodimi uchun uzoq muddatli hayot sug‘urtasi bo‘yicha to‘langan sug‘urta mukofotlari summasi, jismoniy shaxsning soliqqa tortiladigan daromadi sifatida qaralmaydi. 
 6. Mustaqil ravishda mol-mulk sug‘urtasi va/yoki uzoq muddatli hayot sug‘urtasi bo‘yicha sug‘urta mukofotlarini to‘lagan jismoniy shaxslar, to‘langan sug‘urta mukofotlari summasini soliqqa tortiladigan daromadni hisoblashda asosiy ish joyi bo‘yicha yoki hisobot yili uchun yashash joyidagi davlat soliq xizmati organlariga yillik jami daromadlar to‘g‘risidagi deklaratsiyani topshirishda, yillik jami daromaddan chegirish huquqiga ega.
 7. Mol-mulk sug‘urtasi va/yoki uzoq muddatli hayot sug‘urtasi shartnomasi muddatidan oldin bekor bo‘lganda va sug‘urtalovchi tomonidan sug‘urta mukofotining jami summasi yoki bir qismi sug‘urta qildiruvchiga qaytarilganda, agar sug‘urta qildiruvchiga avval ushbu Nizomga muvofiq imtiyozlar berilgan bo‘lsa, sug‘urtalovchi sug‘urta mukofotini soliqqa tortiladigan daromadga kiritish maqsadida sug‘urta qildiruvchi (yuridik yoki jismoniy shaxs) ro‘yxatga olingan joyi bo‘yicha davlat soliq xizmati organlariga qaytarilgan sug‘urta mukofoti hajmi to‘g‘risida xabar beradi. 
 8. Yuridik shaxslar daromad (foyda) solig‘i va jismoniy shaxslarning daromad solig‘ini qonunchilik asosida berilgan imtiyozlarni hisobga olgan holda to‘g‘ri hisoblanishi bo‘yicha javobgardirlar.
 9. Soliq imtiyozlarining to‘g‘ri qo‘llanilishini nazorat qilish davlat soliq xizmati organlari tomonidan O‘zbekiston Respublikasi Soliq kodeksiga muvofiq amalga oshiriladi.